Komisijos sprendimas
2001 m. lapkričio 9 d.
iš dalies keičiantis Sprendimą 2000/585/EB dėl ūkiuose auginamų laukinių medžiojamų paukščių mėsos importo iš Argentinos, Tailando ir Tuniso
(pranešta dokumentu Nr. C (2001) 3410)
(tekstas svarbus EEE)
(2001/793/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 26 d. Tarybos direktyvą 91/494/EB dėl gyvūnų sveikatos reikalavimų, reglamentuojančių Bendrijos vidaus prekybą šviežia paukštiena ir jos importą iš trečiųjų šalių [1], su pakeitimais, padarytais Direktyva 1999/89/EB [2], ypač į jos 11, 12 ir 14 straipsnius,
atsižvelgdama į 1992 m. birželio 16 d. Tarybos direktyvą 92/45/EEB dėl visuomenės ir gyvūnų sveikatos problemų, susijusių su laukinių paukščių ir žvėrių medžiojimu ir laukinių medžiojamųjų paukščių bei žvėrių mėsos tiekimu į rinką [3], su paskutiniais pakeitimais, padarytais Direktyva 97/79/EB [4], ypač į jos 16 straipsnio 2 ir 3 dalį,
atsižvelgdama į Tarybos direktyvą 92/118/EEB, nustatančią gyvūnų sveikatos ir visuomenės sveikatos reikalavimus, reglamentuojančius produktų, kuriems netaikomi minėti reikalavimai, nustatyti specialiose Bendrijos taisyklėse, nurodytose Direktyvos 89/662/EEB A priedo I dalyje, ir - ligų sukėlėjų atžvilgiu - Direktyvoje 90/425/EEB, prekybą Bendrijoje bei jų importą į Bendriją [5], su paskutiniais pakeitimais, padarytais Komisijos sprendimu 1999/724/EB [6], ypač į jos 10 straipsnį,
kadangi:
(1) 2000 m. rugsėjo 7 d. Sprendimo 2000/585/EB, nustatančio gyvūnų sveikatos ir visuomenės sveikatos reikalavimus bei veterinarinį sertifikavimą importuojant iš trečiųjų šalių laukinių bei ūkiuose auginamų medžiojamųjų gyvūnų mėsą ir triušieną ir panaikinančio Tarybos sprendimus 97/217/EB, 97/218/EB, 97/219/EB ir 97/220/EB [7], su paskutiniais pakeitimais, padarytais Sprendimu 2001/736/EB [8], II priede išvardytos trečiosios šalys, turinčios teisę naudoti sertifikatus skirtingų rūšių laukinių arba ūkiuose auginamų medžiojamų gyvūnų mėsai.
(2) Atsižvelgiant į įvairių trečiųjų šalių gyvūnų sveikatos padėtį, turi būti vykdomi konkretūs reikalavimai, kurie nurodomi veterinarijos sertifikate.
(3) Gyvūnų sveikatos padėtis dėl su Niukaslio liga susijusių naminių paukščių Argentinoje ir Tailande pasitaisė. Todėl turėtų būti leidžiama įvežti į Argentiną ir Tailandą laukinių medžiojamųjų paukščių mėsą ir iš dalies pakeisti reikalavimus ūkiuose auginamų medžiojamųjų paukščių mėsai.
(4) 2000 m. spalio mėn. Tunise Komisijos atliktas patikrinimas parodė, kad naminių paukščių sektoriaus gyvūnų sveikatos būklė ir jos kontrolė yra pakankamos. Misijos rezultatai ir pateiktos garantijos leidžia suteikti leidimą įvežti į Bendriją laukinių medžiojamųjų paukščių mėsą iš Tuniso.
(5) Turi būti pasinaudota galimybe ištaisyti klaidą J pavyzdžio sertifikate "laukinių kiaulių" mėsai.
(6) Dėl to Sprendimą 2000/585/EB reikėtų atitinkamai iš dalies pakeisti.
(7) Šiame sprendime numatyti reikalavimai atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Sprendimo 2000/585/EB II priedas pakeičiamas šio sprendimo I priedu.
2. Sprendimo 2000/585/EB III priede pateiktas sertifikato pavyzdys pakeičiamas šio sprendimo II priede pateiktu pavyzdžiu.
2 straipsnis
Šis sprendimas taikomas nuo 2001 m. gruodžio 1 d. sertifikuotos laukinių ir ūkiuose auginamų medžiojamų gyvūnų mėsos importui.
3 straipsnis
Šis sprendimas skirtas valstybėms narėms.
Priimta Briuselyje, 2001 m. lapkričio 9 d.